Tweede kenner sê Henri se wonde is self toegedienProf. Johan Dempers. Foto: Catherine Rice/ANA ŉ Mediese professor en forensiese patoloog het Woensdag in die Wes-Kaapse hooggeregshof getuig die wonde wat die moordbeskuldigde, Henri van Breda, op 27 Januarie 2015 opgedoen het, is waarskynlik self toegedien. Johan Dempers het in Augustus 2015 ŉ verslag saamgestel nadat hy foto’s van Van Breda se wonde geanaliseer het. Die getuienis wat hy Woensdag gelewer het, was soortgelyk aan die van dr. Marianne Tiemensma wat vroeër getuig het Van Breda se wonde is moontlik self toegedien en het aansienlik verskil van die wonde wat die res van sy gesin opgedoen het. Van Breda (22) word daarvan beskuldig dat hy sy pa, Martin van Breda (54), ma, Theresa (55), en broer, Rudi (22), op 26 Januarie 2015 met ŉ byl in die gesin se huis op die De Zalze-landgoed buite Stellenbosch vermoor het. Sy sussie, Marli (toe 16 jaar oud), het die aanval oorleef, maar ŉ breinbesering opgedoen en ly aan geheueverlies. Dempers het aan die hof gesê in sake waar meer as een familielid saam vermoor is, kan daar baie min onderskeid tussen die individue se wonde getref word. Hy het getuig hy vind Van Breda se bewerings, dat die aanvaller bedoel het om hom ernstig te beseer, moeilik om te glo. Hy het gesê Van Breda het nie verdedigingswonde gehad nie, anders as sy ma wat verdedigingswonde aan haar vingers gehad het wat nie met Henri sŉ ooreenstem nie. Martin en Rudi het ook soortgelyke houe teen die kop opgedoen wat skedelfrakture veroorsaak het, het Dempers aan die hof gesê. Adv. Susan Galloway, senior staatsaanklaer, het aangevoer Van Breda is regshandig wat dit makliker sou maak om wonde aan die linkerkant van sy lyf toe te dien. Dempers het hiermee saamgestem. Dempers het gesê mense beweeg rond wanneer hulle baklei. “In ŉ situasie van lewe en dood sal jy die byl wild rondswaai”, maar Van Breda is nie op enige ingrypende manier gewond of beseer nie. Dempers het ook nie saamgestem met Van Breda se bewering dat die aanvaller die mes laat los het nadat hy hom gesteek het en dat hy die mes uit sy sy moes trek nie. “Ek vind dit moeilik om te glo dat ŉ aanvaller ŉ wapen in die middel van ŉ struweling sal los.” Hy het ook getuig Van Breda se steekwond was oppervlakkig en het ŉ diepte van 1cm gehad. Dempers het aangevoer hy het nie sy getuienis uit sy duim gesuig nie, maar het verskeie faktore in ag geneem: “Jy kyk na die wonde self, sonder enige agtergrondinligting en dan kyk jy na die afwykings teen die agtergrond van wat gebeur het, en derdens kyk jy na die toneel self en die ander betrokkenes se wonde.” Hy het gesê net deur na die wonde te kyk het hy al agterdogtig geraak omdat dit “oppervlakkige krapmerke” was en sommige was parallel aan mekaar. Hy het gesê hy glo die krapmerke op Van Breda se arm en bors en die steekwond aan sy maag is self toegedien. “Die slagoffer sou byna doodstil moes gestaan het vir iemand om daardie wonde toe te dien.” Hy het tydens kruisondervraging toegegee dat sommige van Van Breda se beserings, soos rug- en kopbeserings, moontlik nie self toegedien is nie. “Daar is vir sommige van hulle ander moontlikhede,” het hy gesê. Dempers het gesê hy het met ŉ stuk varkvleis geëksperimenteer om te sien of die mes wel in Van Breda se maag kon vassteek en het gevind dit is wel moontlik, aangesien die mes ŉ paar sekondes in die vleis vasgesit het voordat dit uitgeval het. Hy het gesê varkvel is egter aansienlik dikker as menslike vel. Lees alle vorige berigte oor die bylmoorde-saak op Maroela Media.